khistorydata/jeongjo-sjw-relations huggingface dataset:
정조 7년
吏曹啓目。粘問議于大臣。則領府事金尙喆。以爲宗臣資號之在所當改。自有可據之已例。無容更議云。判府事鄭存謙。以爲今此宗臣所請。旣有已例。資號改定。恐合從施云。判府事徐命善。以爲資號改定。旣有近例。宗臣所請。恐合從施云。判府事李徽之。以爲資號與尊號相同。則改定資號。已有前例。今此宗臣所請資號。亦宜改定。恐合事理云。左議政洪樂性。以爲資號與尊號相同則改定。多有已例。今此宗臣所請資號。恐宜改定云。判府事李福源。以爲朝臣資號及名字。或同於尊號字則稟改。旣有已例。今此宗臣所請資號。恐合改定云。領敦寧金熤。以爲朝臣資號。若同尊號字。則改其資號。義理事體之所不可已者。已例有無。不必援論。況有可據之例乎。亟宜改定。無容更議云。大臣之議如此。綏德之綏字。以宜字改定何如。判付啓。依允爲良如敎。
정조 7년
右參贊鄭民始疏曰。伏以。殿宮致隆。聖孝冞彰。園寢伸禮。淸蹕穩旋。臣民歡忭。曷有其極。仍伏念。臣之本生父母墳山。在於楊州地。久曠省掃。雨露增惕。今臣以都試試取。出往廣州。而相距不過數舍之地。若得四五日恩暇。歸路可以往省。私情庶幾少伸。玆敢援例仰籲。伏乞聖慈。俯賜矜許。俾遂微願。千萬幸甚。答曰。省疏具悉。卿其依所請往省焉。
정조 7년
校理尹㬦疏曰。伏以。進號殿宮。崇報之禮誕擧。秖謁園寢。孺慕之誠冞篤。慶溢宗祊。懽均中外。仍伏念。臣向於月正朝參。猥隨諸儒臣後。略陳一二時弊。辭未達意。毁生求全疏奏迭發。聲罪狼藉。郵罰荐加於首僚。愧懼自切於同參。屛伏鄕廬。只訟愆尤。不料聖上。過加容貸。拔於衆謗之中。特敍數日之內。字字恩言。曲爲之解。雖慈父之護迷子。何以加此。臣誠感激惶霣。不覺涕淚之被面。間叨兼銜。卽宜叩謝。而所被前後人言。皆非尋常規警。至於鄭在信之疏。尙未見全本。雖未詳遣辭之如何。而末端論勘。又復截嚴云。益不勝危蹙之至。噫。止謗之道。雖在無辨。非情之卞。亦難終默。玆不得不略陳焉。臣於朝參前夜更鼓累下之餘。伏奉除命。召牌踵臨。臣蒼黃隨詣。待朝祗肅。退歸本館。則諸僚方以數條笏記。遞相傳謄。而其中抄選一轉語。臣亦泛看。無所可否。果於登筵奏對之時。未免從衆而進退。及其罷出之後。追見擧條之頒行者。則意雖無他。言實欠詳。揀賢之意。或歸於妨賢。救弊之論。反疑以流弊。人之爲言。雖云不諒。率爾之罪。何以自解。又若憲長所論。責以緩討。罪在溺職。相規之言。臣固自服。而焉用之目。便一彈駁。名曰三司。旣得此題。其將何顔。復入靑綾。自同無故者乎。以此以彼。已成鐵限。見職去就。更無可論。今於恩除之下。承膺無路。伏乞聖明。俯諒其不可更冒之狀。特許鐫改。以存廉防。仍令選部。勿復檢擬。以靖私義。千萬幸甚。臣於自劾之章。不宜贅陳。而事在目下。大有可駭。臣趁參賀班。自鄕入京之際。路逢鄕儒之渡㶚者。或言今番初試。試券之不塡字號。未割皮封而偸出。行賣於市上者。間有目見云。互相傳說。莫不憤歎。此是前所未聞之事。果如傳者之說。則試場之淆雜。擧子之號冤。倘復何如。臣謂不可不各別嚴覈。以杜後弊宜矣。答曰。省疏具悉。行賣試券。不塡字號。或帳後作耶。眞有是也。科場之淆雜。不可不嚴加懲勵。所請依施。爾其勿辭察職。
정조 7년
行都承旨吳載純疏曰。伏以。臣卽伏見校理尹㬦疏本。則以今番科場偸賣試券事。有嚴査處之之請。而科之大小。所之一二。雖不明言。臣是大科初試試官中一人也。其何敢諉之以人言之無所指的。晏然自恕。不思所以引咎之道乎。本事未究竟之前。卽是臣待勘之日。玆敢冒陳短章。徑出禁扃。伏乞聖慈。亟削臣職。以正擅移之罪焉。答曰。省疏具悉。卿其勿辭行公。
정조 7년
右副承旨嚴思晩疏曰。臣卽伏見校理尹㬦疏本。以今番初試試券之偸賣市上。盛言科場之淆雜。雖不以大小科一二所。分明說去。而臣曾以參試。冒側於大小科試官之列。論思之地。旣以査究爲言。則査究之前。卽臣待勘之日也。揆以私義。晏然職次。實有所難安。玆敢短章自列。徑出禁扃。伏乞亟賜譴削。治臣擅移之罪。以肅朝綱。以安私分。不勝幸甚。
정조 7년
癸卯四月初八日辰時。上御誠正閣。右副承旨入侍時。直提學徐有防。右副承旨徐鼎修。假注書申大龜。記事官李崑秀尹行任。以次進伏訖。上曰。譜略之紬衣幾件。花衣幾件知入。賤臣承命出。以璿源譜略進上十五件內。紬衣爲二件。菱花衣爲十三件之意。回奏。上曰。譜略十五件內。紬衣二件。國朝御牒八高祖圖王妃世譜。竝奉安。御筆懸板。姑爲置之。賤臣承命。出傳以入。上曰。當內入於別殿者。入之。其餘諸件。盡送于內閣。校正堂郞及寫字官。各工員役。勿漏。書啓。宗簿提調以下退去。賤臣承命。出傳以入。上曰。政官牌招開政。兵曹參知前望單子入之。賤臣承命出。傳于政官。仍捧參知前望以進。上命書傳敎曰。璿源系譜記略御製序文書寫官。奎章閣提學兪彦鎬。加資。跋文製述官議政府左議政李福源。廐馬一匹面給。校正堂上同知敦寧府事李瀁。纂修監印校正官花陽君榷。西淸君煋。竝加資。書寫官安川君烓。熟馬一匹賜給。句管堂上安春君烿。海溪君。資窮。各熟馬一匹面給。提調行副司直鄭一祥。熟馬一匹賜給。行議政府左參贊李命植。半熟馬一匹賜給。知中樞府事鄭民始。日淺勿論。都廳宗簿寺正金峙默。加資。郞廳主簿吳彦敎。直長尹美基。別工作監役官鄭必淳。竝陞敍。未陞敍者。陞六。監役官李羲寅。日淺勿論。書寫忠義衛金宗敬張起周李熻。別無優劣。竝相當職除授。國朝御牒八高祖圖璿源譜略御牒跋文書寫寫字官朴履孝吳載述洪鼎運。竝依例加資。安福臣加資屬耳。相當職調用。其餘寫字官等。令本衙門。高品付料。已付料人。令該曹從厚施賞。唱準等之效勞於國役。莫若近日。寶鑑印役賞典。姑不從厚爲之。欲待今番譜牒畢役故耳。書啓四五人。更令本館。往復本寺。仍又參考前後效勞。區別分等草記。計士畫員錄事員役工匠等。竝令該曹。參考前例。分等施賞。上命退。諸臣以次退出。
정조 7년
癸卯四月初八日巳時。上御誠正閣。左副承旨入侍時。左副承旨金宇鎭。假注書申大龜。記注官金鳳顯記事官尹行任。以次進伏訖。上曰。宗簿提調及宗簿正間。如有在於闕中者。入侍。賤臣承命出。與宗簿提調鄭一祥偕入進伏。上曰。今日之雨。無已過乎。一祥對曰。於兩麥則似或過矣。上曰。宣廟朝內外孫嫡長派。卿其細考書入。一祥承命出去。上命書傳敎曰。洗馬坪一所命官。左議政進去。二所命官。行知事具善復進去。二所命官則待參現禮畢進去。未及進去前。一所命官。姑爲兼察。又命書傳敎曰。吏曹參判許遞。前望單子入之。待下批。與參議更卽牌招開政。上命退。諸臣以次退出。
정조 7년
癸卯四月初八日申時。上御誠正閣。左承旨入侍時。行左承旨朴祐源。假注書申大龜。記事官李崑秀。尹行任。以次進伏訖。上曰。軍士房承旨入侍。賤臣承命出。與軍士房承旨李亨元偕入進伏。上曰。雨意猶未快霽。明日動駕。更觀雨勢。待下敎擧行。仍命賤臣曰。兵房笏記取來。賤臣承命。取親臨大閱時迎接笏記以進時。上方召致各營敎鍊官輩於庭下。申令以明日動駕時軍容節次。上命書榻敎曰。都承旨先詣試所後謝恩。又命書榻敎曰。明日出宮門路。以仁和門爲之。又命書榻敎曰。政官牌招開政。上命退。諸臣以次退出。
정조 7년
癸卯四月初八日酉時。上御誠正閣。左承旨入侍時。提學鄭民始。行左承旨朴祐源。假注書申大龜。記注官金鳳顯。記事官李崑秀尹行任。以次進伏訖。上曰。明日郊試射試官望謄入。賤臣承命捧進。上曰。政官旣已承批。政望催促備入。而兵曹參議入侍。賤臣承命出傳。仍與兵曹參議李在學偕入進伏。上曰。金虎門。待政官爲政。出去後閉之之意。分付。賤臣承命。出傳以入。上命退。諸臣以次退出
정조 7년
行都承旨沈豐之坐。行左承旨朴祐源坐。右承旨李亨元坐。左副承旨金宇鎭坐直。右副承旨徐鼎修坐直。同副承旨李鼎揆未肅拜。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
傳于李亨元曰。明日頒賞殿座。槍劍軍置之。挾輦軍六十名。以弘化門軍爲之。禁軍亦以入直侍衛事。分付。
정조 7년
傳于李亨元曰。明日頒賞將士。皆令晩食前待令事。分付各營。
정조 7년
傳于李亨元曰。今日未畢試人。明日該房先詣丹楓亭試取。而知事具善復爲命官。兵判禁軍別將都監中軍爲試官。行首宣傳官都摠都事二員爲參試官。
정조 7년
傳于李亨元曰。明日頒賞殿座時。侍衛別雲劍外。皆以入直爲之。寶劍置之事。分付。
정조 7년
傳于李亨元曰。明日問安爲之。
정조 7년
傳于金宇鎭曰。新除授承旨。牌招察任。
정조 7년
傳于金宇鎭曰。在外承旨許遞。前望單子入之。
정조 7년
承旨前望單子入之。李鼎揆落點。
정조 7년
以吏曹參議黃昇源再牌不進罷職傳旨。傳于徐鼎修曰。只推。更爲牌招。
정조 7년
以慶尙監司狀啓。薦新生竹笋。節候尙早。限內不得封進。惶恐待罪事。傳于徐鼎修曰。勿待罪事。回諭。
정조 7년
李亨元。以兵曹言啓曰。今此王大妃殿加上尊號。景慕宮追上尊號。惠慶宮加上尊號。合三慶慶科庭試文武科初試吉日。來九月十二日。自禮曹推擇。啓下矣。在前庭試時。初試取人。其規不一。或取五六百。或取二三百。今番則取幾人乎。敢啓。傳曰。取三百人。
정조 7년
李亨元。以禁衛營言啓曰。今此別試射時。本營將校軍兵有頉之類。試記中依例懸註以入之意。敢啓。傳曰。知道。
정조 7년
李亨元。以守禦廳言啓曰。今此別試射時。本廳陣上待令標下軍等。鳥銃初試入格人及招搖旗奉持軍等除初試之類。別單書入之意。敢啓。傳曰。知道。
정조 7년
李亨元。以分二所差備官。以命官意啓曰。臣等未明前。來會試所。天明時開場。而鳥銃貫革監的官。自兵曹已爲啓下矣。二貫革監的官內贍寺主簿李錫宇。尙不待令。以致試放之遲滯。故二貫革。則姑使一貫革監的官司饔院主簿朴龍漢兼監。今方試放。而李錫宇之終不待令。極爲駭然。令該府拿問定罪。其代。亦令該曹更爲啓下。以爲擧行之地。何如。傳曰。允。
정조 7년
兵曹。南部居金宗沃上言回啓。其父履壽。軍器修補論賞。到今年久之後。敢以尙未蒙賞冒瀆天聽。此等無嚴之類。若不懲治。後弊難防。令攸司。從重科罪。何如。判付啓。旣屬四件內事。但令勿施爲良如敎。
정조 7년
刑曹啓目。粘未至配所罪人兪雲柱等。竝姑置之。何如。判付啓。依回啓。施行爲有矣。兪雲柱段。仍。朴文根等三人。放送爲良如敎。
정조 7년
刑曹啓目。粘擊錚罪人姜時彪更招云云。原情內辭緣。置之。何如。判付啓。更加審理。日後登對時稟處爲良如敎。
정조 7년
刑曹啓目。粘擊錚罪人孟觀更招云云。原情內辭緣。置之。何如。判付啓。然則放送爲良如敎。
정조 7년
禮曹啓目。粘幼學尹邦賢上言內辭緣。臣曹不敢擅斷。上裁。何如。判付啓。自有其矣門中之僉議兺不喩。存亡繼後。亦是王政之先務。依願立後之意。分付爲良如敎。
정조 7년
禮曹啓目。粘故承旨李顯永妻貞夫人安氏上言內辭緣。臣曹不敢擅斷。上裁。何如。判付啓。臨死一書。情理有足感人兺不諭。有子七人。且有生時之酬酌是如爲有。則到今不肯許與。未知其十分妥當。立後事。依願施行爲良如敎。
정조 7년
禮曹啓目。粘幼學李宗訥上言內辭緣。臣曹不敢擅斷。上裁。何如。判付啓。非勳不祧。自有忠憲近例。許令依上言施行。以示朝家褒忠尙賢之意爲良如敎。
정조 7년
禮曹啓目。粘故學生鄭師先妻李氏上言內辭緣。臣曹不敢擅斷。上裁。何如。判付啓。旣有兄亡弟及之明據。且無奪此與彼之爭端。卿曹覆啓中所引程太中家事。儘有意見。依所啓施行爲良如敎。
정조 7년
領敦寧府事金熤箚曰。伏以。天休申降。邦籙永固。縟禮載成於宮殿。親享誕擧於園寢。臣不勝欽誦感歎之忱。繼於此際。郊館臨視之命。實出於一視軍民推恩廣惠之至意。而臣又以宗宰受點。固當趨參從班。預覩盛儀。而第臣女病危惡。身心受瘁。賤疾宿症。自夜越添。風眩復劇。神識迷瞀。床席起居。亦且須人。目今病狀。實無以自力赴班。玆敢短箚陳籲。伏乞亟賜威罰。以治臣闕禮之罪焉。答曰。省箚具悉卿懇。未造宗宰之班。何用可辭。卿其安心勿辭。益加善攝
정조 7년
司諫李一曾疏曰。伏以。天休日滋。茀祿川至。致隆殿宮。聖孝冞光。秖謁園寢。情禮俱伸。臣以窮峽疎賤之蹤。獲參蹈舞之列。更覩羽旄之美。私心歡忭。曷有其極。臣於今日陪班。得接鄕信。則臣之八耋偏母。素患痰眩之症。挾感添劇。飮啖全廢。氣息綿綴。專人來報。促臣歸視。臣旣孤子。且鮮兄弟。雖在不病之時。斷無離側之勢。而況今症形沈重。將護無人。則臣聞此報。何以能一刻按住而已乎。玆敢忙陳短章。徑尋鄕路。伏乞天地父母。遞臣見叨之職。以便救護。治臣擅行之罪。以肅朝綱。千萬幸甚。答曰。省疏具悉。爾其勿辭。俟母病少間。上來察職。
정조 7년
癸卯四月初九日卯時。上詣慕華館。親臨別試射。擧動入侍時。行左承旨朴祐源。右承旨李亨元。左副承旨金宇鎭。右副承旨徐鼎修。假注書李翼晉申大龜。記注官金鳳顯。記事官尹行任。以次侍立訖。上具戎服。除揷羽。乘步輿出仁和門至仁政門外乘駕轎。諸臣以次侍衛。上曰。若下雨。則不待下敎。直爲雨具事。分付各營將領。上至館所。殿座訖。上曰。升帳升壇砲及試官肅拜。各班叩頭。皆除之。只各營將臣。行參見禮。貫革尺量。亦爲除之。立十貫革。每貫革各三人應射。可也。考官鄭存謙鄭民始李柱國。參考官李潤禧許侙洪和輔申六坤。以次入來。存謙進前曰。勞動之餘。聖體。若何。上曰。一樣矣。訓鍊大將具善復。禁衛大將李敬懋。御營大將李柱國。守禦使鄭民始。摠戎使李昌運。京畿監司李亨逵。管理使徐有防。行參見禮訖。上曰。訓將爲分所命官。雨勢若甚。今日雖未畢試無所妨。不必督促。可也。上曰。今日試所擧行不成說。監的官等尙不待令。極爲駭然。兵判記過。上曰。高喧都事及禁喧兵曹正郞李百亨。記過拿入。上下敎曰。親臨試射。何等重也。而羅將無一人禁亂者。雜人攔入。何也。今番試事甚急。故姑不重勘。後若如是。當爲棍汰矣。命拿出。上曰。高喧。別擇。可也。臺下每多弄奸。雜人嚴禁。若有一毫奸狀。當用科場用情之律矣。上曰。禁將。加差試官參試官二人。分所進去。上曰。不爲待令監的官。竝拿處。上命三營軍色郞廳待令。都監從事官李集斗。禁衛營從事官趙興鎭。御營廳從事官李魯春。入來聽令。上曰。頒賞。明日食後。當於春塘臺爲之。賞木。勿爲待令於館所。上曰。不待退出之命。輕先退去。極爲駭然。三從事。竝記過。兵曹判書鄭尙淳曰。明日頒賞時服色。以戎服爲之乎。上曰。以今日服色爲之。尙淳曰。應射人中。多有未及待令者云矣。上曰。呼不者。別錄以待。可也。上命隨駕大臣入侍。賤臣承命出傳。判府事徐命善李徽之李福源進前。上曰。瀋陽使。幾時發行乎。福源曰。問安使拜表日字。旣有禮部咨文及回還使臣狀啓。當以六月望間推擇。而從前自灣府。先爲得來路程記於鳳城將。以爲使行進退之地矣。今亦依例。自備局知委灣府。何如。上曰。依爲之。出擧條福源曰。自前問安使之行。賀謝等文字。元無順付之例。而今番則旣以聖節兼使差出。使臣入去時。以此意別撰一咨之意。分付槐院。何如。上曰。依爲之。咨文則文任善爲措辭撰出。可也。出擧條福源曰。聖節方物。近有依準之例。而今番則旣過聖節於瀋陽使行。亦趁聖節。循例移準。事涉未安。另爲措備之意。分付該曹。何如。上曰。依爲之。出擧條福源曰。問安方物中。乾柿大口魚廣魚等物。時當潦暑。腐傷可慮。故癸亥甲戌戊戌之行。令西邑措備改色事。稟達擧行矣。今亦依此例。各別精備。待使行換去之意。自備局。分付。何如。上曰。依爲之。出擧條福源曰。前此問安使。只有正使書狀官。故帶去譯官。只是八人。而今番則旣兼聖節。且差副使。方物押去及乾糧等任。勢難分排。加定三人帶去。何如。上曰。依爲之。出擧條。命善曰。使行時。適當暑月。淸心丸。當爲多數取用矣。上曰。依所奏取用。醫官亦依例送之之意。分付。可也。試射畢。上命各營將臣回信地。領軍箚住於延恩門前。聞臺上號令。各各馳馬行陣。以先廂次次進去。三吹訖。上乘轎。諸臣以次侍衛。上曰。今日未及試放軍卒。明日丹楓亭。設鳥銃貫革。殿座前使之試放。上還內。諸臣以次退出。
정조 7년
行都承旨沈豐之坐。行左承旨朴祐源坐直。右承旨趙鼎鎭坐直。左副承旨吳大益坐。右副承旨金憙未肅拜。同副承旨黃昇源坐。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
吳大益啓曰。明日生進放榜時。諫院侍臣。無進參之員。除在外外。正言李彦祜。待開門牌招。何如。傳曰。允。
정조 7년
傳于沈豐之曰。左副承旨。聞有實𧏮。許遞。前望單子入之。
정조 7년
傳于朴祐源曰。新除授承旨。牌招察任。
정조 7년
以十一日。輪對頉稟。傳于沈豐之曰。十二日爲之。
정조 7년
以十一日專經文臣殿講。頉稟。傳于沈豐之曰。待下敎爲之。
정조 7년
傳于朴祐源曰。同副承旨。聞有實𧏮。許遞。前望單子入之。
정조 7년
傳于朴祐源曰。右承旨許遞。前望單子入之。
정조 7년
承旨前望單子入之。申大升吳大益黃昇源落點。
정조 7년
兵曹口傳政事。副司直李亨元單付。
정조 7년
傳于朴祐源曰。坐直承旨入侍。
정조 7년
傳于吳大益曰。新除授承旨敍用。牌招察任。
정조 7년
吳大益。以弘文館言啓曰。本館上番闕直。事甚未安。副應敎洪文泳。校理尹㬦金履鏞。竝卽牌招。以爲推移入直之地。何如。傳曰。允。
정조 7년
吳大益。以兵曹言啓曰。今四月十一日。武臣武經講書日次。而親臨生進放榜。殿座相値。不得爲之之意。敢啓。傳曰。知道。
정조 7년
吳大益。以都摠府言啓曰。今日入直內。三廳武兼禁軍及軍兵等。當爲中日習射。而春塘臺親臨頒賞相値。不得爲之之意。敢啓。傳曰。知道。
정조 7년
吳大益。以訓鍊都監言啓曰。依下敎。別軍官李東郁汰去之意。敢啓。傳曰。知道。
정조 7년
黃昇源啓曰。戶曹參判鄭昌順。除拜後過三日。不爲出肅。依定式。推考警責。仍卽牌招察任。何如。傳曰。允。
정조 7년
右承旨申大升疏曰。伏以。臣卽伏見傳旨下者。以臣爲承政院右承旨。繼以有召牌儼臨。臣於逖違之餘。其在分義。曷敢不竭蹶趨承。而第臣與左承旨朴祐源爲姨從。揆以法例。在下當遞。玆敢援例拜章。仰瀆崇嚴。伏乞聖慈。俯垂諒察。亟遞臣職。以存公格。不勝幸甚。踏啓字。
정조 7년
領府事金尙喆箚曰。伏以。宿齋園寢。聖慕秪伸。親臨郊館。玉體冞康。下情忭幸。曷勝形喩。仍念臣之父母墳山。在於京畿長湍地。而曠廢展掃。今已五載矣。衰老情事。倍切霜露之感。趁此日候稍和。欲一往省。玆敢冒死陳懇。伏乞聖慈。俯垂矜許。俾伸人子至情焉。答曰。省箚具悉卿懇。禮擧上冊。感喜交竝。箚辭。卿其依所請往省焉。
정조 7년
行判府事李福源箚曰。伏以。展禮園寢。淸蹕穩旋。聖慕載伸。群情胥忭。臣昨伏見傳旨下者。以臣之製進璿源譜略跋文。有廐馬面給之命。臣不勝瞿然惶赧之至。念臣衰朽病昏。積抛文字。每當莫重撰述。情怯筆澁。三四易稿。終不成樣。恐恐然惟獲罪是懼。酬賞之典。實出望外。又況一旬之內。荐承上駟殊錫。反自循省。無足以當此恩渥。增私心罔功之愧。乖聖朝愼賞之方。不敢晏然冒受。輒復猥犯瀆擾。欲乞聖明。特賜俯諒。亟收成命焉。答曰。省箚具悉卿懇。廐馬之錫。秪遵彝則。卿其安心。勿辭領受。
정조 7년
校理李魯春疏曰。伏以。殿宮進號。崇報之禮載擧。園寢秪謁。孺慕之誠冞篤。慶溢宗祊。歡均大小。仍伏念。臣於直中。卽接家信。臣之老母。素患風眩之症。挾感添劇。食飮全却。眞元澌鑠。委頓床席。轉動須人。專伻報來。促臣來見。臣得聞此報。心魂飛越。按住不得。玆敢忙陳短章。徑出禁扃。仍尋鄕路。伏乞天地父母。俯賜鑑諒。亟命遞改臣職名。仍治臣擅行之罪。以肅朝綱。以安私分。千萬幸甚。答曰。省疏具悉。爾其勿辭。救護母病。
정조 7년
癸卯四月初十日辰時。上御春塘臺。親臨頒賞。殿座入侍時。行都承旨沈豐之。行左承旨朴祐源。右承旨李亨元。左副承旨金宇鎭。右副承旨趙鼎鎭。同副承旨徐鼎修。假注書李翼晉申大龜。記注官金鳳顯。記事官尹行任。以次侍立訖。上具戎服。除揷羽。御春塘臺殿座。諸臣以次進伏訖。上命入黃籤。付賞格單子。柳葉箭邊四中以下至貫一中邊二中。鳥銃貫二中邊一中以下至貫一中邊二中。竝直赴殿試。其中出身及折衝以上。竝邊將除授。柳葉箭邊三中以下至貫一中邊一中。竝熟馬一匹賜給。柳葉箭邊二中。竝兒馬一匹賜給。柳葉箭貫一中至邊一中。鳥銃邊三中以下至邊一中。各木布弦弓。分等賜給。上曰。旣有己卯及去年已例。柳葉箭邊三中閑良。一體直赴殿試。上命宣傳官。以信箭。分付守門將。各營門領賞軍兵。盡爲許入。又命各營將臣。率領賞軍兵。待令於靑陽門外。聞臺上吹胡笛。以次入來。屯箚於觀德亭前。更待臺上呼名。以次進前領賞。上曰。禁將出去延諡。該營中軍。代領入來。都監從事官李集斗。方帶銓郞。出去宣諡。該營郞廳中餉色鳥銃色代行。上曰。訓局軍校。不帶櫜鍵。往來帳前。如此輩。何可差軍官乎。命拿入。上下敎曰。汝爲軍校。不帶櫜鞬闖入帳前。此何意耶。命決棍汰去。上曰。訓鍊大將具善復。從重推考。出榻敎上曰。兵曹參判。使之入來。賤臣承命出傳。兵曹參判沈頤之進前。上曰。自前騎堂。多替行承宣之事矣。與諸承旨。各率宣傳官。分掌各營門賞格單子。逐名打點。無使有遺漏之弊。可也。兵曹判書鄭尙淳曰。宮都城。每於三月間巡審矣。今則都城。別無有頉處。而宮墻及景慕宮墻。纔已修築。勢將一番巡審矣。上曰。巡審。可也。戶曹判書徐有隣曰。倭人禮段蔘。事甚可悶矣。當用三十餘斤。而前卜定。皆體蔘。勢將更貿尾蔘矣。上曰。後日次對爲之。上曰。昨日記過人。竝蕩滌。頒賞訖。上還內。諸臣以次退出。
정조 7년
癸卯四月初十日申時。上御誠正閣。左承旨入侍時。行左承旨朴祐源。假注書申大龜。記事官李崑秀尹行任。檢校直閣鄭東浚。以次進伏訖。上曰。承旨牌去來催促。賤臣承命出。以右副承旨吳大益。同副承旨黃昇源入來。右承旨申大升。與左承旨姨從應避陳疏之意。回奏。上曰。今日坐直承旨。誰也。知入。賤臣承命出。以左承旨朴祐源。左副承旨趙鼎鎭坐直之意。回奏。上曰。標下軍五十九名。分付訓將。頒給未畢之賞。而其未受賞之人。錄名以入。賤臣承命出傳。書進標下軍五十九名。上命書傳敎曰。承旨前望單子入之。又命書傳敎曰。領府事省掃時。給由馬洗奠床備給。上命退。諸臣以次退出。
정조 7년
癸卯四月初十日酉時。上御誠正閣。坐直承旨入侍時。左副承旨趙鼎鎭。假注書申大龜。記注官金鳳顯。記事官尹行任。以次進伏訖。上曰。生進安寶榜目取來。賤臣承命捧入。上曰。寫此榜目者。誰也。賤臣承命出問。以吏曹書吏。依規例寫之之意。回奏。上命退。諸臣以次退出。
정조 7년
行都承旨沈豐之坐。行左承旨朴祐源坐。右承旨趙鼎鎭坐。左副承旨吳大益坐。右副承旨金憙坐直。同副承旨黃昇源坐直。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
吳大益啓曰。明日常參經筵。取稟。傳曰。停。
정조 7년
黃昇源啓曰。合辭方張之時。諫院無詣臺之員。事甚未安。除在外傳旨未下外。大司諫朴天行。卽爲牌招。何如。傳曰。允。
정조 7년
金憙啓曰。卽者刑曹郞廳來言。初九日慕華館動駕時。擊錚罪人三名。連値殿座。今至三日。不得開座云矣。敢啓。傳曰。今日捧供。
정조 7년
傳于金憙曰。吏房承旨入侍。
정조 7년
傳于吳大益曰。同副承旨入侍。
정조 7년
黃昇源啓曰。臣今方入侍。兵批政廳兼進之意。敢啓。傳曰。知道。
정조 7년
傳于金憙曰。同副承旨入侍。
정조 7년
黃昇源啓曰。今此文武科覆試監試官。兩司各一員。明日當爲受點進去。而諫院多官。或在外。或傳旨未下。只有大司諫一員。無以備員。在外人員。合有變通之道。何以爲之。敢稟。傳曰。竝許遞。前望單子入之。
정조 7년
臺諫前望單子入之。司諫洪彦喆。獻納徐秉德。正言林濟遠姜彝正落點。
정조 7년
黃昇源啓曰。新除授司諫洪彦喆。獻納徐秉德。正言林濟遠姜彝正。俱在外。明日監試官。無以備員受點。合有變通之道。何以爲之。敢稟。傳曰。然則在京人。何處得來。第令許遞。前望單子更爲入之。待下批牌招。使之備員受點。
정조 7년
臺諫前望單子入之。司諫兪彦脩。獻納朴宗來。正言李延伋李百亨落點。
정조 7년
以武藝別監單付單子。傳于黃昇源曰。旣非有闕之本。則望字下。當書加役。或額外字。而率爾書入。不能致察。此後單付時。以加設或額外懸註事。分付。
정조 7년
以判敦寧金鍾正再度呈辭。傳于黃昇源曰。調理察任事。分付。
정조 7년
黃昇源。以刑曹言啓曰。今四月初九日動駕時。京畿富平居幼學閔鏽。擊錚於衛外。故取考其原情。則渠父厚基。乙亥橫被尙白誣引。不得生出囹圄。而本以心病。癸酉爲龍川府使時。政做多錯。殿最居下。心病實狀。據此可知。本病添劇於嚴問之下。迷亂喪性。則納供之際。豈得其正哉。若與尙白。有所酬酌之事。尙白何不以渠自聞之納招。推諉於已伏法之光哲乎。其謬妄無理。莫此爲甚。而名猶在於冊書。特令該府相考尙白光哲之供。俾蒙伸雪之典云矣。隄防不嚴。此等逆孽。相繼呼籲。頃有玄珪。今有閔鏽。若不嚴加懲勵。此等之類。擧生僥幸之望。其爲痛駭。孰甚於此。原情勿施。臣曹考律嚴處。何如。傳曰。允。日昨有胤明子之呼訴。又有厚基子之鳴冤。所謂隄防。雖曰掃地。事在先朝。關係又何如。則焉敢乃爾。然執法之列。看作例事。袖手而已。此等三司。惜乎其太不稱任。行公三司。一竝罷職不敍。
정조 7년
黃昇源。以刑曹言啓曰。因本曹啓辭。猥濫擊錚罪人全州居林正云。寧遠居孫仁伯。典僕鄭鎭民。永興居邊文贊。定州居趙夢顯。中部居申得文等。考律嚴勘事。允下矣。林正云等。依新定式。以上書詐不以實之律。杖一百。代各嚴刑一次後。徒三年定配。而林正云平安道陽德縣。孫仁伯慶尙道英陽縣。趙夢顯延日縣。邊文贊全羅道長水縣。鄭鎭民黃海道長連縣。申得文黃州牧。竝定配所。卽爲押送之意。敢啓。傳曰。知道。
정조 7년
黃昇源。以刑曹言啓曰。因本曹草記。擊錚罪人玄珪。嚴刑遠配事。命下矣。依傳敎。罪人玄珪。今日嚴刑一次。而此等逆屬。不思縮伏。敢生僥倖之計。致此呼籲之擧。其在嚴隄防之道。不可以一次刑訊。小懲其罪。待後日。更加嚴刑。咸鏡道會寧府定配所發配之意。敢啓。傳曰。旣施一次之刑。卽爲發配。
정조 7년
沈豐之。以訓鍊都監言啓曰。依下敎。標下軍五十九名等處。布子各一疋式分給之意。敢啓。傳曰。知道。
정조 7년
刑曹啓目。擊錚人姜召史取招云云。所供如此。上裁。何如。判付啓。果如其矣所供。昨冬大赦。獨未蒙一視之澤。宜有稱冤之端是隱乃。事關倫常乙仍于。此等罪名。當初不得遽然放送。令道伯詳査後。果如其矣所供。直令放送事。分付配所官後。形止使之狀聞爲良如敎。
정조 7년
刑曹啓目。粘洪州朴文根段。已爲蒙放是白遣。其餘罪人等。罪名稍重。仍配之意。分付道臣。何如。判付啓。依回啓。施行爲有矣。金九錬李仁黃律石。不過徒配。黃聖一林得春罪名。不至甚重。當此同慶之日。無一人蒙放。殊非均惠之意。右三人等。特竝放送爲良如敎。
정조 7년
刑曹啓目。粘罪人柳春立等段。罪名不至深重。竝分揀放送之意。分付道臣。何如。判付啓。竝卽依回啓施行。兪漢駿段。罪不過徒年。所犯亦與渠侄雲柱有異。當此大霈之日。豈無參量之擧。分揀放送爲良如敎。
정조 7년
刑曹啓目。粘罪人金春光等段。竝仍配之意。分付道臣。何如。判付啓。依回啓施行爲有矣。趙仁重段。律名不過徒配。分揀放送爲良如敎。
정조 7년
刑曹啓目。粘罪人鄭正龍。依狀請。各別嚴刑。期於取服爲白乎旀。其餘干連諸人。竝卽放送之意。分付道臣。何如。判付啓。道臣跋辭。本曹回啓。不無矛盾之端。秋判堂與諸僚堂。更良考閱。論理稟處爲良如敎。
정조 7년
刑曹啓目。擊錚罪人任柱邵取招云云。依先朝受敎。爲先放送是白在果。所供如此。上裁。何如。判付啓。議處爲良如敎。
정조 7년
三司合啓。大司憲徐有慶。掌令權坪魚錫齡。持平韓用龜李秀夏。副應敎洪文泳。校理尹㬦金履鏞。修撰姜林道浩。副修撰李泰永啓曰。請黜置罪人鄭致達妻爲先還配海島。因令王府。夬正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。措辭竝見上答曰。不允。兩司合啓。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等兇種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人具采。亟令王府。更爲設鞫。夬正王法。措辭竝見上答曰。不允。府啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。夬正典刑。措辭竝見上答曰。不允。
정조 7년
訓鍊都正李敬懋疏曰。伏以。惟天惟祖宗。篤垂眷祐。寧考不祧之禮。元子定號之慶。已是吾東方億萬年無疆之休。而惟我殿下。克推孝思。誕擧褥儀。三冊親上於殿宮。百僚交賀於庭班。慶曠前牒。懽騰迊域。仍伏念。臣之狗馬賤疾。浹月沈頓。無望蘇全。自分癃廢。而身縻重任。跡涉偃便。揆以邦憲。自知不免於政人之誅矣。嚮荷聖度之天大。特貰鈇鉞之威罰。溫綸渙降。辭旨鄭重。責以將臣之道。至以無敢懸病。入參班列爲敎。比如慈父之於癡子。聲色無非敎化。臣於沈淹之中。惶隕抑塞。不覺汗淚之交逬。到此地頭。螻蟻微命。未暇顧恤。終至於忍痛蹣跚。有公輒赴。而其尩嬴之形。疲癖之狀。聖鑑之所俯燭。班聯之所駭笑。自顧慙悚。人將何謂。噫。臣猥以百無可堪之庸賤。冒膺萬不近似之重務。願忠報國。自期不後於人。而觸事迃暗。隨處釁疣。從前許多辜犯。俱係罔赦重科。而無大無小。一竝寬假。薄竄輕勘。以臣代臣。隆恩厚渥。敻絶千古。臣於是乎不敢自有其身。拚棄死生。不恤廉愧。惟以筋力趨走爲涓埃塵露之報者。居然爲五年之久矣。不幸數歲以來。過福爲災。積瘁成疾。榮衛幻脫。神精消耗。殆若駑駘力盡。鞭策不起。早晩顚踣。固已自料。而今者脛骨攣縮之症。源委甚痼。實爲醫家所忌。蒙恩調治。今已有月。而藥餌砭焫。俱無見效伏況聖上。憖悼臣祖之忠節。特擧賜諡之殊典。德意寵光。洋溢泉塗。瞻聆所及。莫不聳感。臣以遺孫。獲叨盛際。尤宜激勵愚鹵。效死邦國。以盡臣子之義分。而病狀如右。無計自力。臣情到此。生不如死。至若日昨鄕軍之冒干天聽。尤萬萬震懍。臣於平日。若能申明紀律。嚴束軍伍。則咫尺法駕之前。豈有如許無嚴之事乎。此實由於將匪其人。軍無忌憚而然。究其罪犯。合被重誅。而問備薄勘。非罪伊恩。聞命惶感。尤無以自措。瀆撓宸嚴。極知僭猥。而情窮勢迫。冒犯死罪。秪以疾痛必呼之義。敢冀天地慈覆之恩。伏乞聖明。特軫戎垣之重。亟遞臣職。勘臣溺職之罪。以嚴憲綱。俱不勝大願。臣於治疏將上之際。伏見南山放火人安月成收議批旨。有減一律刑配之命。當此霈澤旁流之日。實仰天地好生之德。而第念續典之不分煙臺與他處。竝爲一律者。法意至嚴。嚮者嶺民之不置當律。已失於太寬。今又一例涵貸。每每如此。則向使奸民之睯不畏死者。安知又無此等變怪乎。臣愚死罪。以爲一從續典施行。永絶奸弊。斷不可已矣。事係烽燧。且關師律。敢此附陳。仰請處分。惟聖上裁幸焉。答曰。省疏具悉。附陳事。律不襯合。止令許配。卿其勿辭行公。
정조 7년
癸卯四月十一日辰時。上御誠正閣。同副承旨入侍。禮房承旨追後入侍時。同副承旨黃昇源。假注書李翼晉。記事官李崑秀尹行任。以次進伏訖。上命讀全羅監司趙時偉狀啓。又命讀訓鍊都正李敬懋上疏訖。命書批答。上曰。禮房承旨入侍。出榻敎賤臣承命出傳。左副承旨吳大益進伏。上命書傳敎曰。觀於日前堂疏。近日科場之紛雜。可以推知。況今大科會試。期日隔日。今番更有如前紛雜之弊。試官及禁亂官入門官。當另施重勘。以此嚴飭。預令諸生知之。無或有冒犯之人事。亦爲嚴飭四館所。上命退。諸臣以次退出。
정조 7년
癸卯四月十一日辰時。上御仁政殿。親臨生進放榜。殿座入侍時。行都承旨沈豐之。行左承旨朴祐源。右承旨趙鼎鎭。左副承旨吳大益。右副承旨金憙。同副承旨黃昇源。假注書李翼晉申大龜。記注官金健修。記事官尹行任。先行四拜禮。以次侍立訖。上具翼善冠衮龍袍。乘步輿。由仁和門。御仁政殿。諸臣以次進伏訖。上命宣傳官。分付把門甲士生進及班列許入。豐之曰。莫重親臨放榜時。成均館官員。不爲趁卽待令。以致擧行之遲滯。事極駭然。當該館官。所當重勘。而本院請推之外。無他可施之罰。何以爲之乎。上曰。拿處。可也。出擧條引儀唱行禮。生進入格人。入就殿庭。行四拜禮。賜白牌。賜酒如儀。上曰。入侍諸臣中。如有爲子姪後拜者。同爲行禮。可也。豐之曰。聞生員李集仁。親病方急。不得入來云矣。上曰。白牌使之出給。可也。上曰。後拜者幾人也。豐之曰。洪樂性李𡊠徐命膺徐浩修洪秀輔沈有鎭李亨元洪明浩。其餘不能詳知矣。放榜訖。通禮告禮畢。上還內。諸臣以次退出。
정조 7년
癸卯四月十一日午時。上御誠正閣。吏房承旨入侍時。行左承旨朴祐源。假注書李翼晉。記注官金鳳顯。記事官李崑秀。以次進伏訖。上命賤臣傳諭于左議政洪樂性曰。今日欲召見卿子。而紛撓未果。明日欲召見矣。卿於乙卯增廣登少科。卿子今年。又中小科。尤爲奇異矣。善爲游樂乎。賤臣承命。馳往傳諭訖。還奏曰。臣敬奉聖敎。馳往傳諭于左議政洪樂性。則以爲。史官臨宣聖諭。惶恐無地。今將善爲遊樂。而聖敎至及於乙卯增廣事。尤無以仰奏云矣。上曰。左相家。何日將遊云耶。賤臣對曰。小臣復命時急。不敢更交一語。故未及問之矣。上曰。今日不遊乎。賤臣奏曰。新恩爲遊街出去。目下姑不張樂矣。上曰。分付禮曹。明日試官。以無情勢不在外人擬入。賤臣承命出傳。上命退。諸臣以次退出。
정조 7년
癸卯四月十一日申時。上御誠正閣。同副承旨入侍。右副承旨追後入侍時。同副承旨黃昇源。假注書李翼晉。記注官金鳳顯。記事官李崑秀。以次進伏訖。上命書傳敎曰。監試官將無備望之人云。在外及傳旨未下人。竝許遞。前望單子入之。上曰。右副承旨入侍。出榻敎賤臣承命出傳。右副承旨金憙進伏。上曰。中庸講義。幾編修整乎。憙曰。僅爲二十餘章。其餘未及修整矣。上命書傳敎曰。政官待明朝牌招開政。又命書傳敎曰。明日生進謝恩後召見。該房知悉。勿出朝報上曰。處所。宣政殿。承史。時服爲之。上命退。諸臣以次退出。
정조 7년
癸卯四月十一日酉時。上御誠正閣。同副承旨入侍時。同副承旨黃昇源。假注書申大龜。記注官金鳳顯。記事官李崑秀。以次進伏訖。上坐楹內。閉楹戶。命讀八路道臣帥臣及府伯狀啓於楹外。雨澤農形居多。賑恤稅船倭船隻等語。或雜於其中。秋曹守禦營之啓。亦一二於其間矣。讀奏移時。夜已二鼓。上曰。未讀了者。幾張乎。昇源對曰。餘四張矣。上曰。所餘不多。幾何讀了。留院公事取來。賤臣承命捧進江華府狀啓二張及刑曹啓目一張。而以近來留院公事無有之意。回奏。上命續讀。讀刑曹啓訖。上命書判付。仍命曰。諸公事踏啓字者。出送。賤臣承命。考得踏啓字十七本。出給政院。上命退。諸臣以次退出。
정조 7년
行都承旨沈豐之坐。左承旨林錫喆坐直。右承旨吳大益坐。左副承旨金憙坐。右副承旨黃昇源坐。同副承旨金載瓉坐直。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
沈豐之啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
沈豐之啓曰。御營廳將官來言。今日本營軍兵。日次私習云矣。敢啓。傳曰。知道。
정조 7년
傳于黃昇源曰。左承旨許遞。前望單子入之。
정조 7년
以正言李百亨許遞傳旨。傳于黃昇源曰。軍色仍任。
정조 7년
承旨前望單子入之。林錫喆金載瓉落點。
정조 7년
傳于黃昇源曰。吏房承旨入侍。
정조 7년
臺諫前望單子入之。正言趙興鎭李集斗落點。
정조 7년
黃昇源啓曰。今此文科覆試及武科一二所覆試監試官。兩司各一員。當爲備員受點。而諫院則大司諫獻納未差。司諫兪彦脩在外。只有正言二員。無以分排矣。未差之代。政官牌招。開政差出。以爲備員受點之地。何如。傳曰。允。在外人。許遞。
정조 7년
黃昇源啓曰。今日政。新除授臺諫。待下批。仍爲牌招。以爲監試官備員受點之地。何如。傳曰。允。
정조 7년
有政。判書兪彦鎬受由在外。參判李敬養進。參議未差。左承旨林錫喆進。
정조 7년
吏批啓曰。判書兪彦鎬。受由在外。參議未差。小臣獨政未安。何以爲之。敢稟。傳曰。仍爲之。大司憲洪檢改望。以林錫喆爲大司諫。以李濟萬爲執義。以金履厚爲掌令。以安鼎大爲掌令。以徐配修爲持平。以金孝眞爲持平。以李度謙爲校理。以金翊休爲副修撰。以金峙默爲刑曹參議。以趙尙鎭爲大司成。以李福徽爲宗簿正。大司憲沈頤之再改望。以李在協爲大司憲。
정조 7년
再政。以洪秉瓚爲大司諫。以呂善亨爲司諫。以姜彝正爲獻納。以申致權爲掌令。
정조 7년
傳于吳大益曰。在外大司諫獻納。許遞。今日政差出。
정조 7년
三政。以具善復爲判尹。以朴祐源爲刑曹參判。以李在學爲大司成。兵曹正郞李百亨仍任事。承傳。
정조 7년
四政。以尹承烈爲大司諫。以趙興鎭爲獻納。
정조 7년
兵批。行判書鄭尙淳病。參判沈豐之病。參議黃昇源入直進。參知徐龍輔病。以李命植爲知事。以徐晦修爲同知。以李柱國爲兼都正。以李夔爲曹司五衛將。以元光鎭爲訓鍊主簿。以朴泰根爲露梁別將。副護軍田光羽洪彦喆單付。副司直申大升金宇鎭徐鼎修鄭彦郁徐秉德單付。副司果姜彝正林濟遠權裕單付。
정조 7년
刑曹判書前望單子入之。金華鎭落點。
정조 7년
大司憲前望單子入之。鄭好仁落點。
정조 7년
金憙啓曰。玉堂上下番俱空。事甚未安。校理李度謙。副修撰金翊休。卽爲牌招察任。何如。傳曰。允。
정조 7년
金載瓉啓曰。校理李度謙。副修撰金翊休。陳疏入啓。副修撰吳泰賢在外。玉堂上下番俱空。事甚未安。未差之代。政官牌招。開政差出。待下批。仍卽牌招。以爲推移入直之地。何如。傳曰。前望單子入之。待下批。牌招入直。
정조 7년
校理前望單子入之。李集斗落點。
정조 7년
黃昇源啓曰。新除授校理李集斗。方在解由未出中。何以爲之。敢稟。傳曰。勿拘。
정조 7년
黃昇源啓曰。新除授副應敎洪文泳。方在罷散中。何以爲之。敢稟。傳曰。敍用。
정조 7년
正言前望單子入之。李錫夏落點。
정조 7년
黃昇源啓曰。假注書申大龜。身病猝重。勢難察任。今姑改差。何如。傳曰。允。
정조 7년
以四館所官員成均館學正劉度興汰去傳旨。傳于林錫喆曰。分揀。
정조 7년
以劉度興囚單子。傳于林錫喆曰。放。
정조 7년
以四館所官員金良倜拿處傳旨。傳曰。分揀。
정조 7년
金憙。以禮曹言啓曰。今此合二慶增廣別試文科覆試試官。今方磨鍊。而堂下無故可擬之人乏少。依近例。以堂上通融擬入。而時無職名人。令該曹口傳付軍職。何如。傳曰。允。
정조 7년
沈豐之。以兵曹言啓曰。去春三朔能麽兒考講時。都摠府都事李尙烈尹守默。訓鍊院主簿趙駿逵沈鳳淳。武臣兼宣傳官李國培尹𡊠金最煥金潤國鄭宅潤趙拓壤。部將柳鎭九吳允國金柱河明世李益謙。守門將宋奎瑞崔名宇崔逵漸。一次不通。中樞府經歷李仁默。訓鍊院副正申大坤。武臣兼宣傳官成彦霖金胤行。守門將張齊崗李宅觀。二次不通。武臣兼宣傳官宋履成。三次不通。工曹佐郞李尙淵。內贍寺主簿李錫宇。都摠府都事宋益休。訓鍊院僉正金尙墀。四次不通。依定式。一次二次三次不通人。從重推考。四次不通人。越捧一等。何如。傳曰。允。
정조 7년
吳大益。以義禁府言啓曰。卽接月令醫員趙時普手本。則以爲。時囚罪人李錫宇。素患積病。添劇於處冷之餘。時時衝亘。昏窒不省。食飮全廢。氣息奄奄云。自前罪人病勢如此。則有保放救療之規。敢此仰稟。傳曰。放送。
정조 7년
金載瓉。以義禁府言啓曰。今日坐起時。衛外擊錚人出身李載文。所當依例刑推後。捧供以入。而取考其原情。則以爲。渠以外長木廛市人。丙申年山陵都監時所入木物。獨當進排矣。戶曹依定式折價後。折半則上下。折半則不給。故不勝冤抑。年年呈訴。而本曹終不聽施。從此失業。破産流落。特蒙咸囿之澤云矣。本事旣非四件。又甚猥屑。則乃敢肆然擊錚於莫重動駕之時。驚動天聽。事之痛惡。莫此爲甚。其在懲頑民杜後弊之道。不可尋常處之。原情內辭緣勿施。照法勘處。何如。傳曰。允。
정조 7년
掌令金履厚啓曰。臣於見職。實無一分堪承之望。而除旨忽下。召牌踵臨。雖不得不冒沒出肅。第臣與掌令安鼎大。有親査應避之嫌。揆以公法。勢難行公。請命遞斥臣職。答曰。依啓。
정조 7년
正言李集斗啓曰。臣待罪江西龍崗。解由尙今未出。揆以公格。勢難蹲冒於臺次。請命遞斥臣職。答曰。監試官。當爲備員受點。解由使之勿拘。勿辭。亦勿退待。
정조 7년
禁府啓目。粘大逆不道罪人沈究厥情狀。萬萬狡惡。更以推鞫訊杖。箇箇各別嚴刑。期於取服事。分付道臣。何如。判府啓。豈可用日次之規。連加各別嚴刑。待承款狀聞事。分付爲良如敎。
정조 7년
禁府啓目。成均館學錄張志默原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 7년
禁府啓目。銅龍門入直把摠金載厚。哨官沈禹相等原情云云。傳旨內辭緣。泛稱遲晩。所當請刑是白乎矣。曾經都摠都事。勿爲請刑。旣有先朝受敎。議處爲白乎旀。沈禹相段。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
癸卯四月十二日辰時。上御宣政殿。生進謝恩入侍時。行都承旨沈豐之。行左承旨朴祐源。右承旨趙鼎鎭。左副承旨吳大益。右副承旨金憙。同副承旨黃昇源。假注書李翼晉申大龜。記注官金健修。記事官尹行任。以次進伏訖。上曰。生進尙未整齊云。四館所擧行。極爲駭然矣。上曰。四館所官員。拿處。出榻敎上曰。雨勢如此。生進於簷內行禮。可也。引儀唱行禮。生進入就殿庭。行四拜禮訖。上命行任。呼古風訖。上曰。禮曹生進榜目持入。賤臣承命持入。上曰。生進饋酒後。一等二等。次次進前。生員成稔。進士兪山柱等。以次進伏。上以次問姓名年齒。命誦所作文。上曰。儒生不能端拱而立。至於蹲坐。士習誠駭然矣。各別申飭。可也。上曰。四館所官員。先汰後拿。出榻敎上曰。四館所書吏。令兵曹決棍。可也。上曰。堂下試官崔烜。代。勿論堂上堂下侍從通融。另擇改望。出榻敎上曰。試官牌去來催促。上曰。注書傳命。何敢如是稽緩。申飭。可也。上曰。牌去來若遲滯。則實注書當拿處矣。上曰。政官持望筒入侍。賤臣承命出傳。吏曹參判李敬養進前。上曰。都憲望。此三人外。無可擬之人乎。此人方帶亞卿。姑勿擬望。原望改付標以入。雖以玉堂言之。李度謙徐美修金翊休。皆以有情勢人擬入。此何意見。政官事。誠怪異矣。上曰。李度謙。何敢以館職情勢。坐違試牌乎。且三品官。旣不敢懸牌。則胡不入來乎。牌望連爲催促。上曰。注書事。駭然矣。未入闕門。而先呼牌望。前所未聞。大關後弊矣。豐之曰。莫重入侍。注書擧行。多有做錯。且李度謙牌望。尤極駭然。從重推考。何如。上曰。依爲之。出擧條上曰。吏曹參議前望單子入之。出榻敎上曰。新除授承旨。牌招察任。出榻敎以大司憲望筒。命書傳敎曰。以試官受點出去之人備擬。政官事。極爲矇然。當該銓官。從重推考。此望筒。勿施。更爲擬入。上曰。武二所試官捕盜大將具明謙。仍佩往來。出榻敎上曰。未肅拜大司憲。許遞。前望單子入之。出榻敎上曰。傳旨未下及未署經臺諫許遞。前望單子入之。出榻敎上曰。臺諫牌招啓辭。注書何敢還爲持入乎。極爲猥越矣。上曰。試官入侍。賤臣承命出傳。文所試官徐有隣鄭昌聖鄭一祥。參試官沈頤之李崇祐申大升洪履健。武一所試官洪良浩李敬懋徐有大。參試官任希雨李元謙梁埉。武二所試官金履素具明謙趙圭鎭。參試官宋霮申大坤李東善。以次進伏。上曰。以初試事觀之。近來科場可知。今番試官。重臣至於三人之多。宰臣二人爲參試官。試官之另擇。可謂挽古所罕。試事之善不善。雖不係於品秩之高下。另擇之意可知。各別惕念。毋孤國家之意。場外事。專付於大司成。場內事。試官主之。而擧子不多。入門及整齊時。另加察視。無或有亂雜之弊。場廣人少。分坐不難。各各散坐。勿使同接。可也。榜則何日當出耶。有隣曰。終場易書。似或遲滯。當於十八日出榜矣。上曰。武所初試。亦多亂雜云。今番則善爲之。可也。且以武所言之。今番初試作梗。前所未聞之擧也。擧子之不爲摘發勘罪者。於渠極爲寬典。而若此不已。則遐方擧子。將無以觀光。事極駭痛。今番則各別申飭。可也。上曰。輪對官入侍。出榻敎大龜承命出傳。活人別提金元甲。內資主簿徐邁修。內贍奉事黃基玉。宗簿直長尹美基。掌樂主簿金載億。以次進伏。上以次問職姓名訖。上曰。有所懷乎。元甲等對曰。無所懷矣。上命退。諸臣以次退出。
정조 7년
癸卯四月十二日午時。上御誠正閣。左承旨入侍時。左承旨林錫喆。假注書申大龜。記事官李崑秀尹行任。以次進伏訖。上曰。臺諫牌去來催促。賤臣承命出。促以入。上曰。大司諫洪秉瓚。獻納姜彝正。司諫呂善亨。書牌出促。賤臣承命。書牌出促以入。上曰。刑曹判書前望單子入之。掌令金履厚避嫌疏。依啓。臺諫前望出給。掌令前望單子。卽速取來。賤臣承命捧入。上命書傳敎曰。新除國子長。亦以試官事。情勢與崔垣無異云。大司成趙尙鎭。許遞。今日政。以在京無故人擇擬。待下批牌招。先進去後謝恩。又命書榻敎曰。掌令有闕之代。今日政差出。又命書榻敎曰。除授臺諫牌招。又命書榻敎曰。正言前望單子入之。又命書榻敎曰。新除授大司成。卽爲牌招。先進去後謝恩。上命退。諸臣以次退出。
정조 7년
癸卯四月十二日申時。上御誠正閣。左承旨入侍時。左承旨林錫喆。假注書申大龜。記事官李崑秀尹行任。以次進伏訖。上曰。在外獻納。許遞。傳敎中。以在外大司諫許遞事添書及政官勿爲出去。擬入臺望。而獻納。以正言中移擬事。竝分付。掌令申致權。解由已出與否。知入。賤臣承命出傳。以申致權解由已出之意。回奏。上曰。新除大司諫尹承烈。出牌催促。獻納望。落點出給。而此臺入來。然後明日之監試官。可以差出。日已向暮。尙不入來。此豈成說。牌去來。各別申飭。賤臣承命出促。以諸臺俱到之意。回奏。上曰。監試官速差。玉堂前望單子入之。賤臣承命捧入。上命書傳敎曰。詞訟劇地。委屬可悶。試所進去刑曹參判。許遞。今日政差出。與判書。待下批。牌招察任。又命書傳敎曰。判尹遷轉之代。今日政差出。上命退。諸臣以次退出。
정조 7년
行都承旨尹塾未肅拜。左承旨李亨元坐直。右承旨林錫喆坐。左副承旨吳大益坐直。右副承旨金載瓉坐。同副承旨李夔坐。注書李祖承病一員未差。假注書李翼晉仕韓聖煥仕直。事變假注書馬思人仕。
정조 7년
李亨元啓曰。卽者檢閱尹行任。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 7년
林錫喆啓曰。卽者檢閱李崑秀。謂有館規。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。原疏捧入。
정조 7년
金載瓉。以都摠府言啓曰。今日入直內。三廳武兼禁軍及軍兵等。中日習射。請出標信。傳曰。知道。
정조 7년
金載瓉啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
金載瓉啓曰。禦營廳將官來言。今日本營軍兵。日次私習云矣。敢啓。傳曰。知道。
정조 7년
林錫喆啓曰。十六日儒生殿講爲之事。命下矣。處所。以何處爲之乎。敢稟。傳曰。宣政殿爲之。
정조 7년
林錫喆啓曰。檢閱李崑秀。疏批已下。卽爲牌招入直。何如。傳曰。允。
정조 7년
金載瓉啓曰。訓鍊大將具善復。今方永祐園進去矣。所受命召。來請還納。何以爲之。敢稟。傳曰。仍佩往來。
정조 7년
傳于金載瓉曰。同副承旨入侍。
정조 7년
申大龜改差。代韓聖煥爲假注書。
정조 7년
玉堂前望單子入之。副校理洪仁浩徐有成。修撰李頤祥落點。
정조 7년
林錫喆啓曰。新除授副校理徐有成。方在罷散中。何以爲之。敢稟。傳曰。敍用。
정조 7년
林錫喆啓曰。以副應敎洪文泳牌不進罷職傳旨。傳曰。只推。
정조 7년
林錫喆啓曰。校理李集斗。俄已移拜吏曹佐郞矣。玉堂上下番俱空。事甚未安。副應敎洪文泳。旣有只推之命。副校理洪仁浩。疏批已下。卽爲牌招入直。何如。傳曰。允。
정조 7년
林錫喆啓曰。明日次對。憲府無進參之員。試所進去外。呈告人員。竝待開門牌招。何如。傳曰。允。
정조 7년
傳于林錫喆曰。內局提調前望單子入之。
정조 7년
傳于金載瓉曰。坐直承旨。與大司成入侍。
정조 7년
承旨前望單子入之。尹塾李亨元李夔落點。
정조 7년
內局提調前望單子入之。金華鎭落點。
정조 7년
兵曹參判參議前望單子入之。參判沈豐之。參議柳誼。參知黃昇源落點。
정조 7년
兵曹口傳政事。司直金憙單付。
정조 7년
有政。判書兪彦鎬受由在外。參判李敬養陳疏入啓。參議趙鼎鎭進。左承旨李亨元進。吏批啓曰。判書兪彦鎬。受由在外。參判李敬養。陳疏入啓。小臣獨政未安。何以爲之。敢稟。傳曰。只出緊任。
정조 7년
以許晊爲正言。以趙興鎭爲校理。以金履正爲修撰。以李喆模爲刑曹參議。以徐浩修爲宗簿提調。吏曹佐郞李集斗仍任事。承傳。折衝金碩龍。今加嘉善。武臣堂上祿試射時。連三次居首。加資事。承傳。
정조 7년
兵批。判書鄭尙淳病。參判沈豐之未肅拜。參議黃昇源入直進。參知柳誼未肅拜。副護軍單金省身兪彦修金履厚。副司直單金履素洪秉纉趙尙鎭李鼎揆丁範祖朴宗來姜彝正。副司果單李延伋。
정조 7년
以江華留守漕船無弊過境事狀啓。傳于吳大益曰。漕船之不卽點檢。爲弊不些。判堂時在試所。有難遲待畢場。待到泊京江。令次堂。卽爲點檢事。分付。
정조 7년
金載瓉。以弘文館言啓曰。新除授修撰李頤祥。時在京畿廣州地。經筵入番事緊。請斯速乘馹上來事。下諭。傳曰。依啓。
정조 7년
林錫喆。以弘文館言啓曰。本館下番闕直。事甚未安。校理李度謙。副修撰金翊休。疏批已下。竝卽牌招。推移入直。何如。傳曰。允。
정조 7년
李亨元。以吏批言啓曰。耆老所守直官柳憲周呈狀內。身病甚重。勢難察任云。今姑改差。何如。傳曰。守直官身病改差。前所未聞。此草記勿施。當該堂上推考。
정조 7년
金載瓉。以禮曹言啓曰。取考本曹謄錄。則戊戌年瀋陽問安使時。依二去辛亥壬戌年及戊寅癸亥甲戌年例。齎去禮物。自戶曹直爲磨鍊。別單。啓下矣。今亦依前例。令戶曹磨鍊以送。而表筒諸具。亦令該司。急速措備事。分付擧行。何如。傳曰。允。
정조 7년
金載瓉。以禮曹言啓曰。取考本曹謄錄。則戊戌年瀋陽問安使齎去方物封裹及正草査對。依癸亥甲戌年例。於議政府。如節使例爲之事。啓下矣。今亦依此爲之之意。分付擧行。何如。傳曰。允。
정조 7년
林錫喆。以禮曹言啓曰。今此監試覆試一二所榜目。啓下本曹後。更加考閱。則一所進士三等第二十三人金弘栻。以李弘栻誤書。第五十八人鄭運弼。父名五觀。以五鋧誤書。二所生員三等第五十人沈亨逵。居忠州。以安州誤書。故原榜中付標以入。而當該試官。難免不察之失。竝推考警責。何如。傳曰。允。
정조 7년
金載瓉。以刑曹言啓曰。因本曹草記。擊錚罪人閔鏽。考律嚴處事。命下矣。罪人閔鏽。今日嚴刑一次。而此等逆孽。不思縮伏。敢生僥倖之計。有此呼籲之擧。放恣無嚴。誠極痛惋。其在嚴隄防杜後弊之道。不可以一次刑訊而止。更加嚴刑後。依新頒定式。遠地定配於咸鏡道吉州牧。卽爲押送之意。敢啓。傳曰。旣施一次之刑。發配。
정조 7년
尹塾。以禁衛營言啓曰。禧陵孝陵昭顯墓近處。山行軍六十名。將校率領。明日爲始。限三日給糧。出送行獵之意。敢啓。傳曰。知道。
정조 7년
金載瓉。以武一所差備官。以試官意啓曰。本所擧子捧單元數九十一人內。木箭入格八十六人。未入格五人矣。仍以鐵箭試取之意。敢啓。傳曰。知道。
정조 7년
金載瓉。以武二所差備官。以試官意啓曰。臣所所付捧單元數擧子九十四人內。除直赴在喪服制。實九十一人。而今日平明開場。先自木箭試取之意。敢啓。傳曰。知道。
정조 7년
金載瓉。以武二所差備官。以試官意啓曰。臣所捧單擧子九十一人內一人。以試官相避之嫌。移送一所。而今日木箭試取九十人內。入格八十四人。未入格六人矣。木箭今已畢試。鐵箭仍爲試取之意。敢啓。傳曰。知道。
정조 7년
吏曹參判李敬養疏曰。伏以。臣寶冊祗獻於殿宮。邦慶無疆。鑾輿載謁於園寢。聖孝有光。臣民頒忭。大小同情。仍念臣於見職。屢試蔑效之地。而日前適値監臺排望之時。不敢言私。黽勉承膺。一出雖緣副急。仍冒斷無是理。且臣之老母。年迫八耋。素患痰癖之症。當此換節之時。挾感添劇。委頓床玆。臣無他兄弟。左右扶將。實無一刻離捨之勢。玆敢略陳短章。仰瀆崇嚴。伏乞聖慈。俯垂鑑諒。亟遞臣職。以便救護。仍治臣罪。以肅朝綱。千萬幸甚。臣無任屛營祈懇之至。謹昧死以聞。答曰。省疏具悉。卿其勿辭。救護母病。
정조 7년
檢閱尹行任疏曰。伏以。臣卽接家信。臣母素患癖積之症。値此換節之時挾感越添。委頓不省云。臣自聞此報。心神飛越。按住不得。玆敢忙陳短章。徑出禁扃。伏乞聖慈。俯垂鑑諒。亟遞臣所帶之職。以便救護。仍治臣擅離之罪。以肅朝綱。不勝幸甚。臣無任屛營祈懇之至。謹昧死以聞。答曰。省疏具悉。爾其勿辭。救護母病。
정조 7년
知敦寧府事李瀁疏曰。伏以。臣天祐宗祊。景籙無疆。定寧考不祧之禮。擧元子定號之儀。三冊親上於殿宮。百僚交賀於陛庭。此實吾東方億萬斯年之休。凡厥含生之類。擧切歡忭之忱。仍伏念。臣猥以無似。謬膺譜牒校正之命。夙夜兢懼。罔敢少忽。迺於功役粗完之日。遽蒙匪分晉秩之恩。驚惶感激。莫省攸措。而疎賤之蹤。不敢爲辭遜之計。罔功之賞。只增其冒沒之愧矣。迺者。聖恩愈隆冊子特頒。惶感之極。盥手考閱。則定宗大王子孫目錄中。以宣祖大王五女貞安翁主。至十女貞和翁主。誤錄於其中。此外又有一二字訛誤脫落處。臣奉覽未半。心骨俱悚。直欲鑽地而不可得也。噫。雖尋常奏御文字。古人以一字之誤。輒稱死罪。況此莫重莫大之事。乃有不謹不審之失。而今已入梓頒布。臣罪至此。萬隕猶輕。臣之此任。出於格外。固當殫竭監董。詳明校讎。以報聖恩之萬一。而矇不覺察。犯此罔赦。若論厥辜。臣實爲首。玆陳自劾之章。仰瀆宸嚴之下。伏乞聖明。亟降威罰。先治臣僨事之罪。仍令本寺。更爲釐正。卒完譜系。千萬至祝。臣無任惶恐俟罪之至。謹昧死以聞。答曰。省疏具悉。莫重之處。有此大段誤着。不可以首實而無警矣。
정조 7년
檢閱李崑秀疏曰。伏以。臣卽者下番檢閱臣尹行任。謂有親病。陳疏出去矣。臣忝居右位。旣不能檢下。又不宜替直。玆敢略控短章。忙出禁扃。伏乞聖明。亟遞臣職。以存館規。仍治臣罪。以肅朝綱。不勝幸甚。臣無任屛營祈懇之至。謹昧死以聞。答曰。省疏具悉。爾其勿辭察職。
정조 7년
校理李度謙疏曰。伏以。臣邦籙無疆。吉慶荐臻。致隆殿宮。縟儀誕擧。展禮園寢。睿慕冞篤。懽忭之忱。小大惟均。仍伏念。臣姿性昏闇。學術淺短。淸官顯擢。濫竊匪分之寵。隨行逐隊。全昧自量之義。畢竟僨誤。理所必至。迺於歲首朝參之時。猥承聖上求言之敎。臣旣忝居經幄。固當各陳所懷。而緣臣空疎。未究嘉謨。數條奏語。專靠他手。其說之錯謬。未及省察。而矇然登對。隨後齊陳者。莫非臣昏憒不職之罪。尙誰咎哉。嗚呼。崇儒重道。有國先務。苟忽於此。則國不得爲國。人不得爲人。臣雖愚昧。豈不知此等議論之不可毫釐差謬。而不幸忙後錯了。自陷大戾。上貽淸朝之羞辱。下招士林之唾罵。臣心惶恧。已無餘地。而至若憲長之斥以緩討。亦莫非臣誠意淺薄之罪。不可諉之於思量之未周。則人之爲言。固出相規。而第其論思焉用之目。實爲如臣濫竽者準備之論。則在臣私義。尤當愧服之不暇矣。臣方撫躬自悼。無面可顯。惟願荐伏邦憲。以謝公議。而聖度包容。薄罷旋敍。向日除命。已出匿瑕之眷。翌朝恩遞。偏荷曲諒之私。臣仰沐洪造。不覺感涕之交逬。曾未數日。除旨復降。天牌踵臨。而顧臣情勢。旣無前後之殊。則見職去就。更無可論。且臣於尹光紹之疏。尤有所瞿然者。昨冬尹宣擧父子之復官也。臣適忝叨館職。竊憂聖斷之有始而無終。義理之旣明而復湮。齊陳短章。冀寢成命矣。今者光紹之疏。專事誣蔑。旣曰黨議復肆。又曰異言喧豗。至以負先王壞聖德之說。脅制公議。眩亂宸聽。恣意跳踉。全無畏忌。雖其自來悖理之說。不足呶呶。而臣之妄言遭詈。至於此極。則其在自引之義。尤豈敢揚揚冒進之爲哉。由此由彼。蠢動無路。玆敢不避僭妄。仰首哀籲於閔覆之天。伏乞聖明。亟賜鐫改。仍命選部。勿復檢擬。俾臣得以永謝名塗。杜門訟愆。粗伸自靖之義。以卒生成之澤。不勝大願。臣方引罪之不暇。則何可妄陳他說。而事在目下。不敢終默。略此附陳焉。噫。隄防不嚴。亂孽生心。以至於閔鏽之鳴冤而極矣。惟彼厚基之與白賊同謀之狀。渠旣納供於乙亥鞫案。則忍杖徑斃。已是失刑。而今此其子之肆然擊錚。欲爲伸辯之計者。國綱所在。萬萬駭然。臣謂擊錚罪人閔鏽。亟令攸司。嚴刑島配。以懲逆孽覬覦之習。斷不可已也。臣無任屛營祈懇之至。謹昧死以聞。答曰。省疏具悉。昨日不言三司之處分。只欲存大防也。不必欲使爾等言之。爾其勿辭察職。